Red Bull Läpimurto -kypärää tulee perjantaista 28.9 lähtien kantamaan jokaisen joukkueen paras U20-pistemies. Kypärän kantajien tulee olla edustuskelpoisia U20 MM-kisoissa, eli alkavalla kaudella 01.01.1999 tai myöhemmin syntyneitä. Tehokkaimman U20-pelaajan ollessa koko joukkueen paras pistemies käyttää hän Veikkauksen kultaista kypärää, ja tällöin Red Bull Läpimurto –kypärää käyttää joukkueen toiseksi tehokkain U20-pelaaja. Red Bull Läpimurto -kypärä ei ole käytössä siinä tapauksessa, että joukkueen kokoonpanosta ei löydy yhtään pisteille yltänyttä U20-pelaajaa.

Liigan myynti- ja yhteysjohtaja Juha Kuosa on äärimmäisen iloinen uudesta kumppanista.



– Red Bull on tehnyt hienoa työtä useiden urheilijoiden ja lajien kanssa niin kotimaassa kuin kansainvälisesti. On ilo saada rakentaa tätä uutta Läpimurto-konseptia heidän kanssaan. Tämän myötä voimme tukea Liigan nuoria lupauksia tuomalla heitä vielä paremmin suuren yleisön tietoisuuteen.



Uusi dokumenttisarja

Red Bull Läpimurto -konseptilla halutaan nostaa esiin Liigan U20-pelaajat ja kertoa heidän tarinansa yleisölle. Red Bullin tuottamaa dokumenttisarjaa voi seurata Telia TV:ssä ja Red Bullin sekä Liigan digitaalisissa kanavissa. Dokumenttisarja keskittyy eritysesti neljän huippulupauksen seuraamiseen. Sarjassa esiintyvät Anttoni Honka (JYP), Kaapo Kakko (TPS), Mikko Kokkonen (Jukurit) ja Rasmus Kupari (Kärpät). Sarjassa seurataan tiiviisti heidän peliesityksiään kauden aikana ja näytetään kulissien takaa, mitä on nuoren huippulupauksen arki.



Liigan toimitusjohtaja Riku Kallioniemi on todella tyytyväinen siihen, että nuoria lupauksia nostetaan esiin vahvasti.

– Nuorten pelaajien läpimurtoja kiekkomaailman huipulle on erittäin mielenkiintoista seurata, ja on hieno asia suomalaiselle jääkiekolle, Liigalle ja faneille, että heitä nostetaan esiin näin kiinnostavalla tavalla.

Red Bull Läpimurto -dokumenttisarjan ensimmäinen osa julkaistaan maanantaina 1.10.digitaalisissa kanavissa ja esitetään Telia TV:n Liiga-lähetyksessä keskiviikkona 3.10. Seuraavat jaksot julkaistaan viikoittain samalla rytmillä eli jaksot ovat katsottavissa digikanavissa maanantaisin ja esitetään Telia TV:ssä ennen kierroksen ottelua keskiviikkoisin kello 17:50.

Liigan ja Red Bullin sopimus on monivuotinen.